b'\n_START_ARTICLE_\nJari Levonen\n_START_SECTION_\nPelaajaura\n_START_PARAGRAPH_\nLevonen pelasi loukkaantumiseen p\xc3\xa4\xc3\xa4ttyneell\xc3\xa4 liigaurallaan 459 ottelua, kaikki Porin \xc3\x84ssiss\xc3\xa4. Levonen teki pelaajaurallaan 101 maalia ja antoi 89 maaliin johtanutta sy\xc3\xb6tt\xc3\xb6\xc3\xa4. J\xc3\xa4\xc3\xa4hyll\xc3\xa4 h\xc3\xa4n istui 691 minuuttia. Pudotuspeleiss\xc3\xa4 vastaavat saldot olivat 38 ottelua, 9 maalia ja 7 maalisy\xc3\xb6tt\xc3\xb6\xc3\xa4 ja 46 j\xc3\xa4\xc3\xa4hyminuuttia.\n_START_SECTION_\nTuomariura\n_START_PARAGRAPH_\nLevonen tuomitsi tammikuussa 2019 uransa 900. SM-liigaottelun. H\xc3\xa4n saavutti tuon rajan toisena p\xc3\xa4\xc3\xa4tuomarina. H\xc3\xa4net palkittiin kev\xc3\xa4\xc3\xa4ll\xc3\xa4 2017 jo viidennentoista kerran per\xc3\xa4kk\xc3\xa4in Kultaisella pillill\xc3\xa4 pelaajien \xc3\xa4\xc3\xa4nest\xc3\xa4m\xc3\xa4n\xc3\xa4 parhaana erotuomarina. SM-liiga on palkinnut h\xc3\xa4net Unto Wiitala -palkinnolla kausilla 2002\xe2\x80\x932003, 2004\xe2\x80\x932005, 2008\xe2\x80\x932009, 2009\xe2\x80\x932010, 2010\xe2\x80\x932011, 2011\xe2\x80\x932012 ja 2013\xe2\x80\x932014._NEWLINE_Pelaajaurallaan ilman maaotteluja j\xc3\xa4\xc3\xa4nyt Levonen on tuomarina p\xc3\xa4\xc3\xa4ssyt vihelt\xc3\xa4m\xc3\xa4\xc3\xa4n maaottelujakin, arvokisoissa ensin 18-vuotiaiden MM-kisoissa 2005 ja sitten j\xc3\xa4\xc3\xa4kiekon MM-kisoissa 2006 Latviassa ja 2010 Saksassa tuomiten muun muassa loppuottelun. Levosen tuomaroinnista syntyi my\xc3\xb6s kohu mediassa, kun h\xc3\xa4n Saksan MM-kisoissa tuomitsi norjalaiselle puolustajalle Tommy Jakobsenille ottelurangaistuksen erotuomarin koskemattomuuden loukkaamisesta t\xc3\xa4m\xc3\xa4n tarkoituksellisesti t\xc3\xb6rm\xc3\xa4tess\xc3\xa4 Levoseen keskiympyr\xc3\xa4ss\xc3\xa4. My\xc3\xb6hemmin Kansainv\xc3\xa4lisen J\xc3\xa4\xc3\xa4kiekkoliiton IIHF:n kurinpitoelin langetti Jakobsenille kisojen loppuajan kest\xc3\xa4v\xc3\xa4n pelikiellon.\n_START_SECTION_\nMuuta\n_START_PARAGRAPH_\nLevonen ty\xc3\xb6skentelee Noormarkun yhten\xc3\xa4iskoulussa._NEWLINE_Jari Levosen set\xc3\xa4 Rauli Levonen pelasi 262 ottelua SM-sarjassa ja liigassa vuosina 1971\xe2\x80\x931981. Raulin pojista Jarno pelasi 115 liigaottelua \xc3\x84ssien ja KalPan paidassa vuosina 1991\xe2\x80\x931996 ja Toni yhteens\xc3\xa4 kuusi kautta \xc3\x84ssien A-junioreissa ja KiSa:n divarijoukkueessa._NEWLINE_Jarin veljist\xc3\xa4 Ari-Pekka pelasi j\xc3\xa4\xc3\xa4kiekkoa alasarjoissa noin 15 vuoden ajan 1970- ja 1980-luvuilla, Jarkko Levonen pelasi 1970-luvun alussa SM-sarjaa \xc3\x84ssien riveiss\xc3\xa4 130 ottelun verran ja edusti Suomea 19-vuotiaiden EM-turnauksessa 1972. Jyrki Levonen pelasi SM-Liigaa \xc3\x84ssien riveiss\xc3\xa4 1976\xe2\x80\x931979 48 ottelua ja t\xc3\xa4m\xc3\xa4n j\xc3\xa4lkeen alasarjoissa muun muassa Forssassa ja Hyvink\xc3\xa4\xc3\xa4ll\xc3\xa4 vuoteen 1989. Viides veljes Harri pelasi \xc3\x84ssien A-junioreissa 1972\xe2\x80\x931976 ja yhden kauden I-divisioonaa Jyv\xc3\xa4skyl\xc3\xa4ss\xc3\xa4 ja t\xc3\xa4m\xc3\xa4n j\xc3\xa4lkeen alasarjoissa vuoteen 1982 asti.'